ELŐTERJESZTÉS

**Szombathely Megyei Jogú Város Közgyűlésének 2017. december 20-i rendkívüli ülésére**

**Javaslat**

**a Haladás Sportkomplexum Fejlesztő Nonprofit Kft.-vel kapcsolatos döntések meghozatalára**

A Közgyűlés a 2017. december 14-i ülésén a Haladás Sportkomplexum Fejlesztő Nonprofit Kft.-vel kapcsolatosan úgy döntött, hogy Sportkomplexum üzemeltetésével, az ügyvezető személyével, valamint a könyvvizsgálóval és a felügyelő bizottsággal összefüggő kérdésekben nem hoz döntést, és azokat rendkívüli ülés keretében tárgyalja. Tájékoztatom a Tisztelt Közgyűlést, hogy a Haladás Sportkomplexum Fejlesztő Nonprofit Kft. ügyvezetőjének, könyvvizsgálójának, valamint felügyelőbizottsági tagjainak megbízatása 2017. december 31-én lejár, ezért dönteni szükséges a tisztségek betöltéséről.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdésének a) pont af) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a társaság legfőbb szervének hatáskörébe tartozó kérdésekben a Közgyűlés jogosult dönteni az ügyvezető megválasztása, visszahívása és díjazásának megállapítása, valamint az ag) alpontja értelmében a felügyelő bizottsági tagok megválasztása, visszahívása, díjazásának megállapítása kérdésében.

A jelenlegi szerződések alapján Dr. Szondy Szilvia ügyvezető díjazása havi bruttó 1.200.000,-Ft, a könyvvizsgáló 100.000,-Ft + ÁFA / hónap, a felügyelő bizottság elnökének megbízási díja havi bruttó 100.000,-Ft, míg a tagok esetében bruttó 80.000,-Ft.

A könyvvizsgáló tekintetében javaslom, hogy a jelenlegi könyvvizsgáló Gáspárné Farkas Ágota kerüljön megválasztásra 2018. január 1. napjától 2019. december 31. napjáig terjedő határozott időtartamra havi 100.000,- Ft + ÁFA díjazás ellenében.

Az ügyvezető személyére és díjazására, továbbá a megbízás időtartamára a Közgyűlésen szóban teszek javaslatot, figyelembe véve, hogy Dr. Szondy Szilvia a társaság ügyvezetését a közgyűlés döntése alapján 2017. december 31. napjáig látja el. Írásban jelezte továbbá, hogy 2017. december 21-22-én, valamint december 27-29. között szabadságon tartózkodik. Tekintettel arra, hogy a Sportkomplexum folyamatos működtetése érdekében a társaságnak haladéktalanul és soron kívül meg kell tenni a szükséges intézkedéseket, és a társaság Szervezeti és Működési Szabályzata a helyettesítés kérdését nem szabályozza, ezért indítványozom az SZMSZ módosítását akként, hogy az ügyvezető bármely okból történő, bármilyen időtartamú távolléte esetén a gazdasági igazgató teljes jogkörben eljárva helyettesíthesse az ügyvezetőt.

A felügyelőbizottság elnökét és tagjait javaslom díjazás nélkül, 2019. december 31. napjáig megbízni. Az elnök és a tagok személyére vonatkozó javaslatok a Közgyűlésen szóban kerülnek ismertetésre.

A Nemzeti Fejlesztési Minisztérium előkészítette és 2017. november 30. napján megküldte a szombathelyi labdarúgó stadion és multifunkcionális sportcsarnok megvalósítására kötött támogatási szerződés 5. számú módosításának tervezetét a beszámolási kötelezettségre vonatkozó szerződéses rendelkezések egyszerűsítése, illetve a záró beszámoló benyújtási határidejének módosítása érdekében. A Közgyűlés 2017. december 14-i ülésén hozott döntése alapján a záró beszámoló megküldésének határideje 2017. december 31. napjában, a projekt zárásáról szóló szakmai beszámoló és pénzügyi elszámolás megküldésének határideje pedig 2018. március 10. napjában került meghatározásra.

A Haladás Sportkomplexum Fejlesztő Nonprofit Kft. által az üzemeltető kiválasztására lefolytatott közbeszerzési eljárás eredménytelenül zárult. Az ingatlan az ÁFA visszaigénylésre tekintettel csak piaci alapon hasznosítható. Külső üzemeltető megbízása kizárólag a hatályos közbeszerzési jogszabályok keretein belül lehetséges. Amennyiben az Önkormányzat nem az ingatlan tulajdonosa, azaz a Nonprofit Kft. útján látja az üzemeltetést megoldhatónak, akkor másik önkormányzati tulajdonú cég számára piaci alapon történő bérbeadás útján lehetne a komplexum hasznosításáról gondoskodni. Ez azonban bérleti díj formájában önkormányzati forrást igényelne, mivel egyik önkormányzati tulajdonú cég sem rendelkezik ilyen mértékű szabad pénzügyi kapacitással. A bérleti díj amortizációhoz viszonyított, kalkulált összege kb. 30-35 millió forint lenne havonta.

A fentiek alapján célszerű és gazdaságos, ha az ingatlan beruházója és tulajdonosa, a Haladás Sportkomplexum Fejlesztő Nonprofit Kft. gondoskodik az ingatlan üzemeltetéséről és hasznosításáról, azaz bérbeadás útján hasznosítja a komplexum egyes funkcionális egységeit. A Haladás Sportkomplexum Fejlesztő Nonprofit Kft. a társaság tájékoztatása szerint a sportkomplexum működtetésére vonatkozóan az alábbi 9 db szolgáltatási szerződést kötötte közbeszerzési eljárás lefolytatása nélkül:

* takarítás, biztonságtechnika
* hulladékszállítás
* légtechnika
* internet szolgáltatás
* tűzjelző, gyengeáramú rendszerek karbantartása
* lift karbantartása
* épületfelügyeleti rendszerek működtetése
* forgóajtó karbantartása
* konyhatechnológia karbantartása.

Amennyiben ezen szerződések tárgyuk szerint szétválaszthatók, úgy 2 szerződés (takarítás, biztonságtechnika) kivételével valamennyi megállapodás meghosszabbítható 2018 végéig. A takarításra, valamint a biztonságtechnikára vonatkozó megállapodások – figyelembe véve azok jelenlegi szerződéses értékét – legtovább 2018. május 31. napjáig köthetők meg közbeszerzési eljárás lefolytatása nélkül, azzal, hogy ezen időtartam alatt a szükséges közbeszerzési eljárás lefolytatásáról a társaságnak gondoskodnia kell. Előzőeket a társaságnak közbeszerzési tanácsadó bevonásával soron kívül meg kell vizsgálnia, és a vizsgálat eredményeként kell dönteni a szükséges intézkedések megtételéről. Tájékoztatom a Tisztelt Közgyűlést arról, hogy a szóban forgó szerződések megkötése elengedhetetlenül szükséges a Sportkomplexum folyamatos üzemeltetéséhez, valamint a szerződések hiányában a beruházás során létrehozott eszközök garanciája veszélybe kerülhet. A működtetéshez szükséges közmű szolgáltatások (víz és csatorna, távhő, villamosenergia) tekintetében a víz, csatorna, távhő szolgáltatás tekintetében a szolgáltató kizárólagos jogosítvánnyal rendelkezik a szolgáltatása biztosítására, míg a villamosenergia tekintetében vizsgálandó a Sportkomplexum ellátása az Önkormányzat által, az Önkormányzat és intézményei részére lefolytatott közbeszerzési eljárás eredményeképpen megkötött villamos energia kereskedelmi szerződés keretén belül. Előzőeken túlmenően szükséges gondoskodni továbbá az épület és tartozékainak folyamatos vagyon – és felelősségbiztosításáról. Tájékoztatom a Tisztelt Közgyűlést arról is, hogy ezen szerződések finanszírozására a beruházáshoz kapcsolódóan megkötött támogatási szerződés nem biztosít fedezetet, így azt 2018. január 1. napjától az üzemeltetőnek vagy az önkormányzatnak kell biztosítani.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2017. december 19.**

 **/: Dr. Puskás Tivadar :/**

**I.**

**Határozati javaslat**

**........../2017. (XII.20.) Kgy. sz. határozat**

1./ A Közgyűlés a Haladás Sportkomplexum Fejlesztő Nonprofit Kft. ügyvezetőjének 2018. január 1. napjától …………………………… időtartamra ………………………….-t választja meg munkaviszony keretében, havi bruttó ……………..,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2./ A Közgyűlés felkéri a polgármestert, hogy az 1./ pontban megválasztott ügyvezető munkaszerződését aláírja.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

4./ A Közgyűlés felszólítja Dr. Szondy Szilvia jelenlegi ügyvezetőt, hogy a 2017. december 31-ig terjedő megbízására tekintettel a munkakör átadás-átvétel keretében, teljességi nyilatkozat kiállítása mellett valamennyi, a cég működése során keletkezett lényeges dokumentumokat -  különösen a szerződéseket és számlákat – adja át, a folyamatban lévő ügyekről státuszjelentéssel ellátva számoljon be, illetőleg jelölje meg az ellátandó feladatokat határidővel.

**Felelős**: Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

 Dr. Szondy Szilvia, a Haladás Sportkomplexum Fejlesztő Nonprofit Kft. ügyvezetője,

a Haladás Sportkomplexum Fejlesztő Nonprofit Kft. megválasztott ügyvezetője,

Lakézi Gábor, a Városüzemeltetési Osztály vezetője)

**Határidő**: 1. pont: azonnal

 2. pont: 2018. január 1.

 3. pont: 2018. január 15.

 4. pont: 2017. december 31.

**II.**

**Határozati javaslat**

**........../2017. (XII.20.) Kgy. sz. határozat**

1./ A Közgyűlés úgy határozott, hogy a Haladás Sportkomplexum FejlesztőNonprofit Kft. felügyelőbizottsági elnökének 2018. január 1. napjától 2019. december 31. napjáig terjedő határozott időtartamra …………………………..-t választja meg díjazás nélkül.

2./ A Közgyűlés úgy határozott, hogy a Haladás Sportkomplexum Fejlesztő Nonprofit Kft.felügyelő bizottságába 2018. január 1. napjától 2019. december 31. napjáig díjazás nélkül az alábbi tagokat választja meg:

1. …………………………..
2. …………………………

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős**: Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

 Haladás Sportkomplexum Fejlesztő Nonprofit Kft. ügyvezetője

 Lakézi Gábor, a Városüzemeltetési Osztály vezetője)

**Határidő**: 1. -2. pont: azonnal

 3. pont: 2018. január 15.

**III.**

**Határozati javaslat**

**........../2017. (XII.20.) Kgy. sz. határozat**

1./ A Közgyűlés a Haladás Sportkomplexum Fejlesztő Nonprofit Kft. könyvvizsgálójának Gáspárné Farkas Ágotát 2018. január 1. napjától 2019. december 31. napjáig terjedő határozott időtartamra havi 100.000.- + ÁFA Ft díjazás ellenében választja meg. A Közgyűlés felhatalmazza az ügyvezető igazgatót, hogy a könyvvizsgálóval a megbízási szerződést kösse meg.

2./ A Közgyűlés felhatalmazza a polgármestert, hogy a társaság alapító okiratának módosítását aláírja.

**Felelős:** Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

 Haladás Sportkomplexum Fejlesztő Nonprofit Kft. ügyvezetője

 Lakézi Gábor, a Városüzemeltetési Osztály vezetője)

**Határidő:** 1. pont: azonnal

 2. pont: 2018. január 15.

**IV.**

**Határozati javaslat**

**........../2017. (XII.20.) Kgy. sz. határozat**

A Közgyűlés – figyelemmel arra, hogy a Haladás Sportkomplexum Fejlesztő Nonprofit Kft. ügyvezetőjének tájékoztatása szerint az üzemeltető kiválasztására az ügyvezető által kiírt közbeszerzési eljárás eredménytelenül zárult - az alábbi döntéseket hozza:

1. A Közgyűlés úgy dönt, hogy a Haladás Sportkomplexum Fejlesztő Nonprofit Kft., mint az ingatlan tulajdonosa gondoskodjon a Sportkomplexum üzemeltetéséről, az ingatlan funkcionális egységeinek piaci alapon történő hasznosításáról.
2. A Közgyűlés felkéri a Haladás Sportkomplexum Fejlesztő Nonprofit Kft. ügyvezetőjét, hogy a Sportkomplexum folyamatos üzemeltetéséhez szükséges szerződések megkötéséről, valamint a munkáltatói és egyéb intézkedések megtételéről soron kívül gondoskodjon.
3. A Közgyűlés jóváhagyja a Haladás Sportkomplexum Fejlesztő Nonprofit Kft. Szervezeti és Működési Szabályzatának módosítását akként, hogy az ügyvezető bármely okból történő, bármilyen időtartamú távolléte esetén a gazdasági igazgató teljes jogkörben eljárva helyettesíthesse az ügyvezetőt. A Közgyűlés felhatalmazza a polgármestert a módosított SZMSZ aláírására.
4. A Közgyűlés felkéri az ügyvezetőt, hogy a 2018. évi üzleti tervét készítse el, és 2018. január 31. napjáig terjessze a Gazdasági és Városstratégiai Bizottság elé, külön bemutatva a 2017. évi, a beruházás megvalósításához kapcsolódó támogatási szerződésen kívül eső megszerzett bevételeket, valamint a támogatási szerződés terhére el nem számolható költségeket.
5. A Közgyűlés felkéri az ügyvezetőt, hogy 2018. évben adjon folyamatos tájékoztatást a Sportkomplexum működéséről a Gazdasági és Városstratégiai Bizottság részére.
6. A Közgyűlés felkéri a megválasztott ügyvezetőt, hogy a Haladás Sportkomplexum Fejlesztő Nonprofit Kft. jövőbeli hosszútávú működésére vonatkozó javaslatot dolgozza ki, és terjessze a Közgyűlés elé.

**Felelős**: Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Dr. Szondy Szilvia, a Haladás Sportkomplexum Fejlesztő Nonprofit Kft. ügyvezetője,

a Haladás Sportkomplexum Fejlesztő Nonprofit Kft. megválasztott ügyvezetője

 Lakézi Gábor, a Városüzemeltetési Osztály vezetője)

**Határidő**: 1. és 3. pont: azonnal

 2. pont: 2017. december 31.

1. pont: 2018. január 31.
2. pont: 2018. december 31.
3. pont: 2018. április havi közgyűlés